**Umbre**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost odată …Mai putea să fie

De n-ar fi apărut o gelozie

Și-un gând ascuns ori un secret, ceva

Ce te-a îndepărtat, iubita mea.

Ai reușit cu-acele vorbe, șapte,

Să îmi arunci iubirea într-o noapte

În care s-a pierdut ca un sfârșit

Al unei stele care-a strălucit.

Au mai rămas doar semne de-ntrebare

Prin gânduri străbătute cu mirare,

Și vorbe nerostite ce-ar durea

De s-ar putea rosti. De s-ar putea!

Și, dincolo de toate astea, eu,

Te mai gândesc, mai ești în gândul meu,

Dar nu cum îmi erai, nu cum ai fost

Când îți aveai la mine-n suflet rost.

Îmi vei lăsa noi urme prin ruine

Rămase-acolo,-n gândul meu cu tine,

Iar dacă, uneori, te voi urma,

Voi face-o ca o umbră-n umbra ta.